Vierling vir niksvermoedende maŉ Span dokters en verpleegsters by die Benedictine-hospitaal in KwaZulu-Natal moes Sondagaand vinnig spring om op kort kennisgewing ŉ vierling in die wêreld te bring. Nobuhle Qwabe (27) van Nongoma het tot gisteraand nie geweet sy is swanger met drie dogters en ŉ seuntjie nie. Sy het gesê sy het nog tot onlangs voorgeboorte klasse bygewoon. “Ek het regtig nie geweet ek het vier babas nie. Ek was baie verras toe die verpleegsters gesê het ek is met meer as een kind swanger,” het Qwabe gesê. “Toe die dokters daar opdaag en die een na die ander baba gebore word, het ek nie geweet wat om te sê nie. Ek was geskok, maar ek is nou baie opgewonde.” Dr. Sibusiso Sithole, wat in Kuba opgelei is en gebaseer is by Nkonjeni-hospitaal sowat 50 km van Benedictine-hospitaal, is omstreeks 19:00 deur verpleegsters ontbied toe hulle besef Qwabe gaan meer as een baba hê. Sithole en dr. Kenneth Mbele, ŉ mediese gegradueerde van die Universiteit van KwaZulu-Natal is saam na die hospitaal. Sithole het gesê die babas het tussen 1 kg en 1.3 kg geweeg. “Al die babas is gesond,” het hy gesê. Hy het deur die regering se Mandela/Castro-program aan die Santa Clara-universiteit gestudeer. Hy is al agt jaar lank ŉ dokter. “Ek het al talle tweelinge in die wêreld gebring, maar nog nooit ŉ drieling nie, om nie eers te praat van ŉ vierling nie! Dit is ŉ groot wonderwerk.” Hy het die span dokters, verpleegsters en die ma bedank vir hul samewerking. “Sy het nie enige probleme vir ons gegee nie,” het hy bygevoeg. Die babas word in die hospitaal gehou en sal na ŉ hoësorgeenheid oorgeplaas word vir verdere sorg. Qwabe is werkloos. Sy bly saam met haar ouma en twee sussies. Sy het ook ŉ negejarige dogter. “Ek weet nie hoe ek vir die babas gaan sorg nie,” het sy gesê. “Ek het net twee hande. Ek gaan ook hulp nodig hê met babaformule en klere.” Dr. Sibongiseni Dhlomo, provinsiale LUR vir gesondheid, het ŉ dringende beroep op swanger ma’s gedoen om so gou as moontlik met voorgeboorte sorg te begin tydens hul swangerskappe om seker te maak ma en baba kry die beste moontlike sorg. “Dit is ŉ wonderwerk dat die ma geboorte kon skenk aan die vierling sonder enige voorval,” het hy gesê.